መንግስቲ ኣውስትራልያ ስለምንታይ እዩ ንወጻእተኛታት ኣውፈርቲ ከቢድ ዋጋ ከኽፍሎም መዲቡ ዘሎ?
መንግስቲ ኣውስትራልያ፡ ነቶም ኣብታ ሃገር መንበሪ-ኣባይቲን ንግዳዊ ትካላትን ዝዕድጉ ወጻእተኛታት ኣውፈርቲ ከቢድ ዋጋ ከኽፍሎም መዲቡ ምህላዉ ቀዳማይ ሚኒስተር’ታ ሃገር ቶኒ ኣቦት ገሊጹ። እቲ መንግስቲ ነዚ መደብ’ዚ ዘውጽእ ዘሎ፡ ኣብታ ሃገር ብሓፈሻ፡ ኣብ ከተማ ሲድኒ ድማ ብፍላይ ክብሪ ዋጋ መሬትን መንበሪ-ኣባይቲን ሰማይ ዓሪጉ ህዝቢ ከማርር ድሕሪ ምጅማሩ’ዩ። መንግስቲ ኣውስትራልያ፡ ኣብታ ሃገር ወፍሪ ዝገብሩ ዘለዉ ወጻእተኛታት ሰብ-ሃብቲ ቀንዲ ጠንቂ ናይ’ቲ ዝርአ ዘሎ ናህሪ ምዃኖም ብምምልካት፡ ካብ ሕጂ ንደሓር ኣብታ ሃገር መሬት ኮነ ኣባይቲ ዝዕድጉ ወጻእተኛታት ብመጠን ዋጋ ናይ’ቲ ዝዕድግዎ ንብረት ተራእዩ ክፍሊት ክስልዓሎም ምዃኑ ኣረዲኡ። ብመሰረት’ቲ መደብ፡ ዋጋ ሓደ ሚልዮን ዶላር ንብረት ዝዓደጉ 10 ሽሕ፡ ዋጋ ሓደ ቢልዮን ዶላር ዝዓደጉ ድማ 100 ሽሕ ዶላር ክኸፍሉ ክግደዱ እዮም። ብዘይካ’ዚ፡ ነቲ ሕጊ ክጥሕሱ ዝተረኽቡ ወጻእተኛታት ካብ ዋጋ ናይ’ቲ ዝዓደግዎ ንብረት ክሳብ 25% ዝበጽሕ መቕጻዕቲ ክብየነሎም ምዃኑ የጠንቅቑ። ፠፠፠
ክብሪ ዋጋ መሬትን መንበሪ-ኣባይቲን ሰማይ ዓሪጉ ህዝቢ ከማርር ድሕሪ ምጅማሩ